Diari Oficial de la Generalitat Valenciana


Sumari del DOGV 6444, del 24-01-2011 (2011/557)

ACORD 99/2010, de 9 de juny, del Consell de Govern de la Universitat de València, pel qual s'aprova el Reglament de la Seu Electrònica de la Universitat de València, modificat per l'Acord 189/2010, de 27 d'octubre, del Consell de Govern de la Universitat de València.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/a/2010/06/09/99/dof/vci/html**

### Dades del document

Número de DOGV
:   6444

Data del DOGV
:   24-01-2011

Secció del DOGV
:   I. DISPOSICIONS GENERALS

Número del document
:   2011/557


Data del document
:   09-06-2010

Organisme emissor
:   Universitat de València

Tipus de document
:   Acord

Anàlisi jurídica

 Descriptors 

:   * Universitat de València
    * universitat
    * transmissió de dades
    * legislació
    * telemàtica

ACORD 99/2010, de 9 de juny, del Consell de Govern de la Universitat de València, pel qual s'aprova el Reglament de la Seu Electrònica de la Universitat de València, modificat per l'Acord 189/2010, de 27 d'octubre, del Consell de Govern de la Universitat de València. [2011/557]  
Exposició de motius  
La Llei 11/2007, de 22 de juny, d'Accés Electrònic dels Ciutadans als Serveis Públics, reconeix el dret dels ciutadans a relacionar-se amb les administracions públiques per mitjans electrònics, i regula els aspectes bàsics de la utilització de les tecnologies de la informació en l'activitat administrativa.  
Aquesta llei defineix la seu electrònica com adreça electrònica disponible per als ciutadans a través de xarxes de telecomunicacions quan la seua titularitat, gestió i administració corresponga a una administració pública, òrgan o entitat administrativa en l'exercici de les seues competències. L'establiment d'una seu electrònica comporta la responsabilitat de l'administració respecte de la integritat, veracitat i actualització de la informació i els serveis a què es puga accedir a través seu.  
La creació de seus electròniques ha d'estar subjecta als principis de publicitat oficial, responsabilitat, qualitat, seguretat, disponibilitat, accessibilitat, neutralitat i interoperabilitat, i s'ha de garantir en tot cas la identificació del titular de la seu, així com els mitjans disponibles per a la formulació de suggeriments i queixes. La Universitat de València, com a administració pública que presta el servei públic d'educació superior, posa a disposició dels ciutadans la seu electrònica regulada en aquest reglament amb l'objectiu de complir amb els principis i objectius de la Llei 11/2007, i amb ple respecte a la privacitat dels ciutadans en les seues relacions amb aquesta institució.  
CAPÍTOL I  
Disposicions generals  
Article 1. Objecte i àmbit d'aplicació  
1. L'objecte d'aquest reglament és la creació de la seu electrònica de la Universitat de València.  
2. Aquest reglament serà aplicable a tota la Universitat de València i als usuaris que es relacionen amb ella per mitjans electrònics.  
CAPÍTOL II  
De la seu electrònica  
Article 2. La seu electrònica  
1. La seu electrònica de la Universitat de València és accessible mitjançant l'adreça electrònica .  
Addicionalment, s'hi podrà accedir a través dels enllaços disponibles en les pàgines del portal en xarxa de la Universitat de València en qualsevol dels seus dominis.  
2. És responsabilitat de la Universitat de València que tota la informació i serveis a què es podrà accedir a través de la seu electrònica complisca els principis d'integritat, veracitat i actualització.  
3. En cap cas formaran part de la seu electrònica pàgines de xarxa personals allotjades o vinculades al domini de la Universitat de València , llevat que expressament ho autoritze el rector o rectora de la Universitat de València o persona que delegue.  
4. La utilització dels ciutadans de la seu electrònica serà voluntària i gratuïta.  
Article 3. Contingut de la seu electrònica  
La seu electrònica de la Universitat de València contindrà:  
a) Identificació del titular de la seu electrònica.  
b) El Registre Electrònic.  
c) La normativa reguladora de la seu electrònica i del Registre Electrònic.  
d) Els procediments susceptibles de ser tramitats per mitjans electrònics.  
e) El tauler d'anuncis de la Universitat de València.  
f) El perfil del contractant d'acord amb el qual estableix la normativa de contractes del sector públic.  
g) Una adreça electrònica o formulari a través del qual els usuaris puguen formular suggeriments i queixes.  
h) La política de protecció de dades i privacitat de la Universitat de València.  
i) Informació sobre accessibilitat.  
j) La relació de sistemes de firma electrònica admesos o utilitzats en la seu.  
k) Accés a l'expedient electrònic.  
l) Data i hora oficials per les quals es regeix la seu electrònica de la Universitat de València.  
m) Qualssevol informacions o serveis que es determinen mitjançant una resolució del rector o rectora de la Universitat de València o persona en qui delegue.  
CAPÍTOL III  
Tauler d'anuncis  
Article 4. Publicació electrònica del tauler d'anuncis  
1. La Universitat de València disposarà d'un tauler d'anuncis amb l'aprovació prèvia d'una normativa específica que el regule, que serà publicada en la seu electrònica.  
2. La Universitat de València podrà publicar en un tauler d'anuncis electrònic situat a la seu electrònica, de forma substitutiva o complementària, actes i comunicacions que, per disposició legal o reglamentària, hagen de publicar-se en un tauler d'anuncis.  
3. La publicació de qualsevol acte que continga dades de caràcter personal al tauler electrònic es realitzarà respectant el principi de proporcionalitat. En aquells casos en què la publicació tinga un nombre definit de destinataris, l'accés es facilitarà exclusivament a les persones interessades.  
CAPÍTOL IV  
De la identificació i autenticació  
Article 5. Identificació de la Universitat de València  
La identificació de la Universitat de València s'efectuarà per mitjà de firma avançada generada amb un certificat electrònic reconegut instal·lat en l'aplicació. La firma així generada garantirà l'autenticitat i integritat dels documents administratius a què s'incorpore.  
Article 6. Formes d'identificació de les persones interessades i autenticació de la seua actuació  
1. La Universitat de València admetrà els següents sistemes de firma electrònica d'acord amb la Llei 59/2003, de 19 de desembre, de Firma Electrònica:  
A. Els sistemes de firma electrònica incorporats al document nacional d'identitat.  
B. Els sistemes de firma electrònica reconeguda que es publiquen, junt amb les seues característiques, en el portal de la seu electrònica de la Universitat de València.  
2. La Universitat de València, tenint en compte les dades i els interessos afectats, i sempre de forma justificada, podrà admetre uns altres sistemes d'identificació i autenticació, consistents en l'ús de claus concertades per mitjà d'un registre previ com a usuari, que haurà de ser en tot cas presencial i en el qual el ciutadà haurà d'identificar-se fefaentment. Aquest sistema d'identificació i autenticació només serà admés en els procediments o tràmits en què expressament s'indique.  
Es considera que reuneixen els requisits establerts en el paràgraf anterior les següents categories de persones a les quals s'haja atribuït un compte d'usuari de la Universitat de València mitjançant Lightweight Directory Access Protocol (LDAP), si disposa d'ell, sempre que l'usuari tinga la condició de:  
a) Estudiant de la Universitat de València.  
b) Personal docent i investigador de la Universitat de València.  
c) Personal d'administració i serveis de la Universitat de València.  
d) Personal extern avalat.  
3. Per mitjà de publicació en la seu electrònica, s'habilitarà la possibilitat que les persones interessades puguen realitzar tràmits i actuacions davant del Registre Electrònic a través de funcionaris i funcionàries públics per mitjà de l'ús del sistema d'autenticació habilitat per a cada procediment.  
Per a l'eficàcia del que disposa el paràgraf anterior, la persona interessada haurà d'identificar-se i donar el seu consentiment exprés, de la qual cosa haurà de quedar constància per als casos de discrepància o litigi.  
4. La Universitat de València mantindrà actualitzat un registre dels funcionaris i funcionàries públics habilitats per a la identificació i autenticació regulada en el punt 3 d'aquest article, que estarà disponible en la seu electrònica de la Universitat de València.  
CAPÍTOL V  
Arxiu, custòdia i accés als documents electrònics  
Article 7. Arxiu i custòdia de documents  
1. Els documents electrònics que es reben o remeten a la Universitat de València a través de mitjans electrònics seran arxivats i custodiats en suports i sistemes informàtics.  
2. Els suports en què s'emmagatzemen els documents electrònics se sotmetran a les mesures de seguretat preceptives.  
Article 8. Accés als documents electrònics  
L'accés als documents electrònics rebuts o remesos per mitjans electrònics es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com pel que disposa la Llei Orgànica 15/1999, de 13 de desembre, de Protecció de Dades de Caràcter Personal, en les disposicions que les despleguen i en la normativa autonòmica d'aplicació.  
CAPÍTOL VI  
Comunicacions i notificacions electròniques  
Article 9. Comunicacions electròniques  
1. Els usuaris podran triar en tot moment la manera de comunicar-se amb la Universitat de València, siga o no per mitjans electrònics, excepte en els casos en què una norma amb rang de llei establisca o inferisca la utilització d'un mitjà no electrònic. L'usuari en qualsevol moment podrà optar per un mitjà diferent de l'inicialment triat.  
2. La Universitat de València utilitzarà mitjans electrònics en les seues comunicacions amb els usuaris sempre que així ho hagen sol·licitat o consentit expressament. La sol·licitud i el consentiment podran, en tot cas, emetre's i demanar-se per mitjans electrònics.  
3. Les comunicacions a través de mitjans electrònics seran vàlides sempre que existisca constància de la transmissió i recepció, de les seues dates, del contingut íntegre de les comunicacions i se n'identifique fidedignament el remitent i el destinatari.  
4. La Universitat de València publicarà en el corresponent diari oficial i en la seu electrònica els mitjans electrònics que els usuaris poden utilitzar en cada supòsit en l'exercici del seu dret a comunicar-se amb ella.  
5. La Universitat de València podrà establir reglamentàriament l'obligatorietat de comunicar-se amb ella utilitzant només mitjans electrònics quan les persones interessades es corresponguen amb persones jurídiques o col·lectius de persones físiques que per raó de la seua capacitat econòmica o tècnica, dedicació professional o altres motius acreditats tinguen garantit l'accés i disponibilitat dels mitjans tecnològics necessaris.  
6. La Universitat de València utilitzarà preferentment mitjans electrònics en les seues comunicacions amb altres administracions públiques.  
Article 10. Condicions generals per a la notificació electrònica  
1. La remissió a les persones interessades d'escrits i comunicacions per part dels òrgans de la Universitat de València a través de mitjans electrònics només produirà efectes jurídics quan la persona interessada haja assenyalat aquest mitjà com a preferent i consenta expressament la seua utilització, sense perjudici del que disposa el punt 5 de l'article anterior.  
L'adreça o bústia de correu electrònic, a l'efecte de pràctica de notificacions a la persona interessada, haurà de correspondre's amb la proporcionada a la Universitat o aquella que l'interessat o interessada haja comunicat com a adreça a efectes de comunicació.  
L'elecció per la persona interessada d'aquest mitjà com a preferent per a les notificacions de l'administració podrà fer-se en qualsevol moment de la iniciació o tramitació dels procediments i tràmits previstos en la seu electrònica.  
2. Així mateix, la persona interessada, una vegada iniciada la tramitació de l'expedient, podrà revocar el seu consentiment que la notificació es practique per via electrònica, i en aquest cas haurà de comunicar-ho així a l'òrgan competent i indicar un domicili postal per a l'enviament de notificacions.  
3. La Universitat de València no enviarà notificacions per mitjans electrònics en dies inhàbils, d'acord amb el que estableix l'article 48.7 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 11. Efectes de la notificació electrònica  
1. La notificació efectuada d'acord amb els criteris establerts en l'article anterior es considerarà practicada a tots els efectes legals en el moment en què siga acceptada a través de la firma electrònica del document de lliurament de notificació.  
2. La pràctica de la notificació podrà acreditar-se a tots els efectes legals a través del justificant de recepció de la notificació, que s'expedirà una vegada acceptada la notificació.  
3. La data de recepció de la notificació que conste en el corresponent justificant de recepció de la notificació expedit pel Registre Electrònic serà vàlida als efectes del còmput de terminis, amb els efectes que en cada cas es prevegen en la norma reguladora del procediment administratiu corresponent.  
CAPÍTOL VII  
Règim supletori  
Article 12. Règim supletori  
A tot allò que no preveu aquest reglament serà aplicable el que disposa la normativa relativa al procediment administratiu i administració electrònica.  
DISPOSICIÓ ADDICIONAL ÚNICA  
La incorporació de continguts a la seu electrònica de la Universitat de València anirà sempre precedida de:  
a) Un informe sobre la seua viabilitat, sobre el compliment de la normativa general i sobre protecció de dades de caràcter personal.  
b) Una anàlisi de redisseny funcional i simplificació del procediment, procés o servei.  
DISPOSICIONS TRANSITÒRIES  
Primera  
La implantació de continguts en la seu electrònica de la Universitat de València es realitzarà de forma progressiva.  
Segona  
L'habilitació i creació del tauler d'anuncis de la seu electrònica queda diferida fins a l'aprovació de la normativa específica indicada en l'article 3.  
Tercera  
La identificació per mitjà de funcionari públic queda diferida fins a la publicació en la seu de les condicions que haja de reunir.  
DISPOSICIÓ FINAL ÚNICA  
Aquest reglament entrarà en vigor l'endemà de la seua publicació en el Diari Oficial de la Comunitat Valenciana.  
València, 27 de octubre de 2010.- La secretaria del Consejo de Gobierno: Mª José Añón Roig.


Còpia Permalink ELI